Dalamenn sækja um leyfi til að reka framhaldskóladeild í Búðardal Dalabyggð hefur sótt um leyfi til menntamála-ráðuneytisins til að reka framhaldsskóladeild eða dreifnám í Búðardal . Að sögn Sveins Pálssonar sveitarstjóra hefur verið unnið að málinu í tæp tvö ár og hefur mikill áhugi verið fyrir því meðal heimamanna en sveitarfélagið skipaði starfshóp til að vinna að framgangi þess fyrir tæpu ári . Á miðvikudaginn í liðinni viku stóð sveitarfélagið fyrir kynningarfundi um málið í Dalabúð sem var fjölsóttur að sögn Sveins . Þar lýstu fundarmenn yfir skýrum vilja til að stofna framhaldsskóladeild í sveitarfélaginu og nýtur málið því góðs stuðnings heimamanna . Í framhaldinu sótti sveitarfélagið um leyfi til ráðuneytisins . Sveinn segir Dalabyggð hafa sótt um framlag til verkefnisins til Sóknaráætlunar 2020 fyrir Vesturland en framkvæmdaráð áætlunarinnar á eftir að taka umsókn sveitarfélagsins til afgreiðslu . „ Framlag úr sóknaráætlun og leyfi frá ráðuneytinu eru forsendur þess að af verkefninu verði , “ sagði Sveinn sem býst við svörum á næstu vikum en Dalamenn vonast til að af verkefninu gæti orðið næsta haust . Fáist fjárveiting og blessun stjórnvalda horfa Dalamenn til samstarfs við Menntaskóla Borgarfjarðar í Borgarnesi um nýju deildina . Í samtali við Skessuhorn sagði Kolfinna Jóhannesdóttir skólameistari MB að stjórnendur og kennarar skólans hefði mikinn áhuga á samstarfi við Dalamenn . „ Við erum reiðubúin að þjónusta deildina og taka þannig þátt með Dalamönnum í verkefninu að því gefnu að erindi þeirra verði samþykkt og að fjármagn til þess fáist , “ sagði Kolfinna .